सदन में हुई घोषणा, पीटी ऊषा समेत आठ लोगों के नाम
Jagdeep Dhankhar Rajya Sabha Vice Chairman Panel List Update - राजस्थान से भाजपा के राज्यसभा सांसद घनश्याम तिवाड़ी राज्यसभा में उपसभापति पैनल में होंगे। उपराष्ट्रपति और राज्यसभा के सभापति जगदीप धनखड़ की ओर से उनको उपसभापति पैनल में नॉमिनेट किया गया है।
राजस्थान से भाजपा के राज्यसभा सांसद घनश्याम तिवाड़ी को राज्यसभा में उपसभापति पैनल में शामिल किया गया है। उपराष्ट्रपति और राज्यसभा के सभापति जगदीप धनखड़ की ओर से उनको उपसभापति पैनल में नॉमिनेट किया गया है। राज्यसभा में गुरुवार को तिवाड़ी के नाम की घोषणा कर दी गई। तिवाड़ी मौजूदा समय में पब्लिक अकाउंट कमेटी (पीएसी) सहित लोकसभा और राज्यसभा की पांच कमेटियों में सदस्य हैं। इसके साथ ही उन्हें सदन की बिजनेस एडवाइजरी कमेटी का भी मेंबर बनाया गया है। उन्होंने हाल ही मोरक्को में यूएनओ की ओर से आयोजित बैठक में भारत का प्रतिनिधित्व भी किया था।
तिवाड़ी राजस्थान में भाजपा सरकारों के दौरान विधि और संसदीय कार्यमंत्री के साथ-साथ शिक्षा, ऊर्जा और अन्य कई विभागों के मंत्री के रूप में काम कर चुके हैं। उनके विधायी कार्यों के अनुभव को देखते हुए उन्हें राज्यसभा में उपसभापति पैनल के रूप में जिम्मेदारी मिली है। अभी हरिवंश सिंह राज्यसभा के उपसभापति हैं।
पैनल में पीटी ऊषा सहित चार महिला सांसद
तिवाड़ी के अलावा अलग-अलग राज्यों के सात और राज्यसभा सांसदों को उपसभापति पैनल में शामिल किया गया है। इनमें भारत में उड़नपरी के नाम से विख्यात धावक पीटी ऊषा, नागालैंड से पहली महिला राज्यसभा सांसद एस. फांगनोन कोन्याक, राष्ट्रवादी कांग्रेस पार्टी से राज्यसभा सांसद डॉ. फौजिया खान, उड़ीसा से राज्यसभा सांसद सुलता देव, आंध्रप्रदेश से विजयसाई रेड्‌डी, कर्नाटक से कांग्रेस सांसद डॉ. एल हनुमंथैया और पश्चिम बंगाल से टीएमसी के सांसद सुखेंदु शेखर राय शामिल हैं।